text: কলকাতায় বিজেপি দফতরে অটলকে শ্রদ্ধা - Kolkata24x7 | Read Latest Bengali News, Breaking News in Bangla from West Bengal's Leading online Newspaper
  Home কলকাতা কলকাতায় বিজেপি দফতরে অটলকে শ্রদ্ধা
  কলকাতায় বিজেপি দফতরে অটলকে শ্রদ্ধা
  স্টাফ রিপোর্টার, কলকাতা: প্রাক্তন প্রধানমন্ত্রী অটলবিহারী বাজপেয়ীর জীবনাবসানের পর সারা দেশ জুড়েই জাতীয় শোক পালিত হচ্ছে৷ রাজ্য বিজেপির সদর দফতর ৬ নম্বর মুরলীধর সেন লেনেও শোকসভায় মিলিত হয়েছেন দলের সদস্য, সমর্থক, কর্মীরা৷
  শুক্রবার বাজপেয়ীর শেষকৃত্য দিল্লির রাষ্ট্রীয় স্মৃতিস্থল থেকে সরাসরি সম্প্রচার করা হয়৷ মুরলীধর সেন লেনেও দফতরেও কর্মীরা প্রজেক্টরের পর্দায় ওই সম্প্রচার দেখতে পান৷
  প্রধানমন্ত্রী নরেন্দ্র মোদী এবং সর্বভারতীয় সভাপতি অমিত শাহ দিল্লিতে বিজেপির দপ্তর থেকে হেঁটে স্মৃতিস্থল পর্যন্ত পৌছান৷ বাজপেয়ীর দেহবহনকারী গাড়িটির পিছনে তখন কয়েক হাজার মানুষের ভিড়৷ মোদী-শাহের সঙ্গে তারাও পা মিলিয়েছেন রাষ্ট্রীয় স্মৃতিস্থলের উদ্দেশ্যে৷
  কলকাতায় বিজেপির সদর দপ্তরে বাজপেয়ীর ছবিতে ফুল দিয়ে শ্রদ্ধা জানান পার্টির কর্মী-সমর্থক৷ পার্টি অফিসে এসে প্রাক্তন প্রধানমন্ত্রীকে শ্রদ্ধা জানান পথ চলতি মানুষও৷ রাজ্য বিজেপির মহিলা মোর্চার সভানেত্রী লকেট চট্টোপাধ্যায়, সাধারণ সম্পাদিকা দেবশ্রী চৌধুরী, সাধারণ সম্পাদক প্রতাপ বন্দ্যোপাধ্যায় এদিন দলীয় কর্মীদের সঙ্গে প্রজেক্টরের পর্দায় প্রাক্তন প্রধানমন্ত্রীর শেষকৃত্যের সরাসরি সম্প্রচার দেখেন৷ যুব নেতা মনিকাঞ্চন পালকেও দেখা যায়৷
  প্রাক্তন প্রধানমন্ত্রী অটলবিহারী বাজপেয়ীর স্মৃতির উদ্দেশ্যে তিনদিন রাজ্য বিজেপির সদর দফতরের সমস্থ কাজকর্ম বন্ধ থাকবে৷ শোকপ্রকাশ চলবে৷